ToekomsVenster: Die probleemgevalleFoto: Pixabay.com “Die tollenaars en sondaars het almal die gewoonte gehad om na Jesus te kom luister. Hierteen het die Fariseërs en die skrifgeleerdes beswaar gemaak en gesê: ‘Hierdie man ontvang sondaars en eet selfs saam met hulle.’” – Lukas 15:1-2 Jesus kom wys ook vir ons hierdie ander beeld van God. Volgens Jesus word ons geroep om almal lief te hê, selfs ons vyande. Floyd McClung het jare gelede ’n boek geskryf met die titel “Learning to love people you don’t like”. Dis waarskynlik ons Christene se grootste uitdaging vandag. Om in liefde op te tree, al hou jy nie van dit wat gebeur nie, of die wat dit laat gebeur nie – om jou kant skoon te hou en ’n lig te wees in die duisternis. Christene word nie geroep om God se polisie te wees wat die wêreld uitvang en op hulle foute wys nie. Sondaars het welkom gevoel by Jesus. Dankie dat U genade so groot is dat daar selfs plek is vir my. Amen. Die huidige knelpunte roep ons om ernstig te bid vir ons land en sy uitdagings met die verwagting dat die Here ons sal gebruik om die verskil te leef. Christene word opgeroep om daagliks te bid net waar hulle hulself bevind, veral gedurende die goue uur van gebed vanaf 12:00-14:00. Daarbenewens word gelowiges uitgedaag om veral saam met onbekende mense te bid.